امريکا سره په گډه کار کولو دپاره دپارلمان نوي شرطونه
تجويزونو کې وئيل شوي دپاکستان په ايټمي پروگرام هيڅ ساز باز نۀ شي کيدى، دپاکستان او امريکا ترمينځ سول نيوکلئير تړون پکار دى، دافغانستان دستونزې کوم پوځي هوارى نشته
دسينيټ دچئيرمين په مشرۍ دپارلمان گډه غونډه کې دقومي سلامتۍ په اړه پارليماني کميټۍ امريکا او نيټو سره په گډه دکار کولو په اړه نوي شرطونه دنهې په ورځ خپل سفارشونه وړاندې کړي، چې پکې په سلاله چيک پوسټ ترسره شوي بريد کې د24ؤ پاکستاني پوځيانو په وژنه غوښتنه شوې چې امريکا دې په دغه بريد غيرمشروطه بخښنه وغواړي. دغه سفارشونه دملي سلامتۍ لپاره دپارليماني کميټۍ چئيرمين سينيټر رضا رباني دسينيټ او قومي اسمبلۍ په گډه غونډه کې پيش کړل او وې وئيل چې اوس دا دپارلمان اختيار دى چې په دغو سفارشونو کې بدلونونه کوي ، منظوروي يې يا يې مستردوي. "دپاکستان حکومت ته پکار دي چې په دغه کارروايۍ امريکا ته دغيرمشروطې بخښنې غوښتو وينا وکړي" امريکا سره په گډه دکار کولو دلارښوونکو اصولو په بنياد مسوده کې امريکا څخه پاکستان کې پخپلو هلو ځلو دنظرثانۍ غوښتنه هم شوې. ددې دوضاحت په ترڅ کې وئيل شوي دپاکستان دپولو دننه بايد دډرون بريدونو لړۍ اودرول شي، غيرملکي پوځيانو ته دپاکستان په حدودو کې په تندلارو پسې دورتللو اجازت نۀ دى پکار. بايد دا خبره ومنل شي چې ډرون بريدونه بې گټې دي چې پکې خلک مړۀ کيږي او ځاني زيان هم کيږي ،په مقامي اولس کې دتندلاريتوب رجحانات سيوا کيږي، دترهه گرو ملاتړ سيوا کيږي او دامريکا په ضد جذبات راپاريږي. په تجويز شوؤ سفارشونو کې مومند ايجنسۍ کې دترسره شوي بريد ذمه وارانو سره دکلکې محاسبې او ددې باور ورکولو غوښتنه شوې چې په مستقبل کې به امريکا او نيټو دپاکستان دسالميت په ضدددغه شان بريدونو څخه دهررقم ممکنه ډډې کولو لپاره گامونه اخلي. دپاکستان دپوځي اډو او فضائي حدودو استعمال لپاره به دپارلمان منظوري پکار وي. دنيټو دسپلايۍ په اړه دتړون دشرطونو دمفصل بيا دسره دجاج اخستو سفارش کولو سره وئيل شوي دي ددغو کاروانونو پاکستان ته دراننوتلو او وتلو په مهال دې سخت چيکنگ وکړل شي. همدغه شان دپنځوسو فيصدو نيټو دکنيټينرو درسد عمل دپاکستان ريلوى په ذريعه دکولو سفارش هم شوى. تجويزونو کې وئيل شوي دپاکستان په ايټمي پروگرام هيڅ ساز باز نۀ شي کيدى، دپاکستان او امريکا ترمينځ سول نيوکلئير تړون پکار دى، دافغانستان دستونزې کوم پوځي هوارى نشته، امريکا سره اړيکې دخپل مينځي درناوي او خودمختارۍ په اساس پکار دي، يو هيواد سره دې هم زباني تړون ونۀ کړل شي، امريکا دې پاکستان کې دموجوديت بيا دسره جاج واخلي، ايران سره دگيس پائپ لائن په منصوبه دې په بيړې سره عمل وکړل شي. دسينيټ چئيرمين نيئر حسين بخاري دپارلمان گډه غونډه وځنډوله او وې وئيل په مجوزه سفارشونو به باضابطه بحث دگل په ورځ پيل کيږي. امريکا تير کال دنومبر په 26مه نيټه قبائيلي سيمه مومند ايجنسۍ کې په سلاله نومې پوسته بريد کې د24ؤ پاکستاني پوځيانو په وژنه دافسوس څرگندونه کړې او وئيلي يې دغه غيرارادي عمل ؤ. ددغو بريدونو وروستو پاکستان دخپل سملاسي غبرگون په توگه افغانستان کې دميشتو نيټو ځواکونو لپاره پخپلو ځمکنو لارو دسامان درسد عمل ځنډولى، بلوچستان کې يې امريکا څخه شمسي ائيربيس خالي کړى او دجرمني په بون ښار کې دافغانستان په مستقبل ددسمبر په مياشت کې ترسره شوې غونډې څخه يې بائيکاټ کړى ؤ.